Vampirs che raffan energia
Glieud servetschaivla sto star attent da betg daventar l’unfrenda dad egoists

Da Claudia Cadruvi/ANR

I dat set tips dad egoists. Els sdrappan ora ad ins il davos gnerv. Co sa proteger dad els? Sur da quai ha Marianne Siegenthaler scrit in cudesch. Els sa numnan amis. Igl è collegas, il partenari, la partenaria u enconuschents. Lur tactica per vegnir tar quai ch’els vulan – numnadamain nossa energia – è fitg differenta. L’autura dal cudesch “(Un)heimliche Egoisten” differenziescha set tips da vampirs ch’engolan energia: Il lamentader, il spidatissi, il sabiut, l’unfisauner, il mitschafadias, il mit ed il tiran. Marianne Siegenthaler mussa tge praticas ch’ils vampirs han da tschitschar giu ad ins l’energia.

La lamentadra
Numer 1: La lamentadra è in tip che raquinta a sia unfrenda di per di quant mal ch’i va cun ella. L’exempel che Marianne Siegenthaler descriva è ina dunna che ha en sasez tut. Ina chasa piccobello. In um che gudogna bain, ina chasarina, uffants che fan pli u main pulit. Tuttina raquinta la lamentadra di per di a sia vischina quant mal ch’i va cun ella. Il destin na manegia betg bain. Tut va mal. La glieud dal vitg è tuppa, ils scolasts èn miserabels, ils medis nullas etc. La vischina taidla adina las lamentaschuns da sia “camarata”, emprova da consolar, da gidar, da dar tips, guarda dals uffants. Cun il temp senta la vischina che l’amicizia cun la lamentadra è unilaterala. Sch’ella less sezza ina giada raquintar insatge, n’ha l’autra nagina peda. Sch’ella less ina giada laschar pertgirar ses uffants, na vai mai.

Il tissientauner ed il sabiut
Numer 2: Il tissientauner tegna a mastrinas ses collegas cun remartgas bravamain tissientadas. Quest tip da vampir sa exact, nua che las flaivlezzas da sias unfrendas èn, e quella savida dovra el per sia tactica. En il dretg mument crodan las remartgas che foran e schirentan las unfrendas. Lezzas vegnan cun il temp total malsegiras e teman. Numer 3: Il sabiut sa adina tut. Era sch’el n’ha insumma nagina idea d’ina tematica, è el en stan da sa disputar cun experts. Il sabiut sa maschaida en dapertut. El giauda, sch’ins emprova da dar encunter. Lura vegn el pir da dretg en furma. I na gida nagut dad argumentar e da cumprovar che las pretaisas dal sabiut n’èn betg vairas. Il sabiut na sa lascha mai persvader.

L’unfisaunera ed il mitschafadias
Numer 4: Ella è in unfisaunera e raquinta adina il medem. Ses ami ha ina autra. Dieschmilli giadas ha la collega gia ditg ad ella ch’ella duai trametter al diavel quest ami. Ma ella na fa betg quai. Il frust da vegnir cugliunada da l’ami, lascha ella lura ora tar la buna collega. Lezza stat mal, ha pazienza e taidla adina la medema chanzun. Numer 5: Il mitschafadias. I pudess esser il frar pitschen. Adina, sch’el ha fatg insatge, vegn el da sa zuppar davos ses frar grond. Lez sto star botta per las lumparias dal pitschen. Ils geniturs savilan be cun il grond, sch’igl è puspè capità insatge. Cura ch’il frar pitschen daventa in creschì, chatta el auters che maglian ora la petta per el, auters che fan las lavurs malempernaivlas. Il mitschafadias è savens in scharmeur d’emprima classa. El ha adina in pèr charas amias premuradas che servan si el davant e davos.

Il mit ed il tiran
Numer 6: Sch’ins dumonda il mit tge ch’i manca ad el, ha el nagut: “Tut è en urden, jau vegn schon a frida.” Tuttina lascha el sentir a moda subtila ch’insatge na constat betg. Sias unfrendas sa sentan culpantas e manegian ch’ellas manglassan sentir tge ch’il mit ha. Ils mits enconuschan bain lur unfrendas. Els san exact ch’els dovran far be in pitschen gest per che l’auter reageschia ed ha in mal sentiment. Numer 7: Il tiran u pedant na sto betg esser exnum in tip che protestescha cun gridas e saviladas. Na, i po era esser in um u ina dunna che fa il mutg, sch’insatge na va betg exact tenor sia veglia. Il tiran vul avair tut sut controlla. Sche la minima chaussa n’è betg tenor ses gust, lascha el nunschenadamain ora sias lunas.

Il test
La meglra metoda da tegnair davent vampirs è da duvrar il simpel pled cun dus bustabs: Na. Quai è lev ditg. I n’è dentant betg uschè simpel. Ils vampirs han in bun instinct per unfrendas adattadas. Els san exact tgi che ha cumpassiun cun els. Las unfrendas da vampirs han pazienza, èn servetschaivlas, han spert ina mala conscienza u èn magari dependentas dals vampirs. Marianne Siegenthaler ha mess ensemen intgins cussegls, co ch’ins po mitschar da vampirs che tschitschan energia, ch’engolan temp e che raffan il plaschair da viver. Ed il davos datti anc in test en il cudesch. Cun lez pon ins eruir, sch’ins è ina unfrenda da vampirs d’energia. U sch’ins è sez in da quels monsters.

Marianne Siegenthaler: “(Un)heimliche Egoisten”. Chasa editura Zytglogge. 136 paginas. 29 francs. Berna 2002. ISBN 3-7296 –0642 –5.